ព័ត៌មាន​អន្តរជាតិ៖ ២៥ តុលា
ក្រុមមន្ត្រីអាជ្ញាធរ​បណ្តោះអាសន្ន​លីប៊ី​ថ្លែងថា​ សព​លោក​Moammar Gadhafi នឹង​ត្រូវ​បញ្ចុះ​នៅ​ក្នុង​ផ្នូរ​មួយ​ដែល​គ្មាន​សញ្ញា​សម្គាល់។
ក្រុមមន្ត្រីអាជ្ញាធរបណ្តោះអាសន្នលីប៊ីនិយាយថា សាកសពរបស់លោកម៉ូអាម៉ារ ហ្កាដាហ្វី (Moammar Gadhafi) នឹងត្រូវបញ្ចុះនៅក្នុងផ្នូរមួយដែលគ្មានសញ្ញាសម្គាល់នៅវាលរហោឋានសម្ងាត់មួយ។ អ្នករស់នៅតាមតំបន់ភាគខាងកើតនៃប្រទេសទួកគីរាប់ពាន់នាក់បានចំណាយយប់ទីពីរនៅខាងក្រៅអាគារនៅក្នុងអាកាសធាតុត្រជាក់ដែលស្ទើរតែកកទៅហើយ ខណៈពេលដែលក្រុមអ្នកជួយសង្គ្រោះនៅតែបន្តស្វែងរកអ្នកនៅរស់ពីគ្រោះរញ្ជួយដី។ ក្រុមសិទ្ធិមនុស្សមួយនិយាយថាអាជ្ញាធរស៊ីរីប្រើប្រាស់មន្ទីរពេទ្យជាឧបករណ៍មួយនៅក្នុងកិច្ចខិតខំប្រឹងប្រែងរបស់ខ្លួនសម្រាប់បង្ក្រាបពួកអ្នកប្រឆាំង។ នៅថ្ងៃអង្គារនេះ អង្គការ Amnesty International ដែលមានមូលដ្ឋានក្នុងទីក្រុងឡុងដ៍ បាននិយាយនៅក្នុងសេចក្តីរាយការណ៍មួយថាពួកអ្នកជំងឺនៅក្នុងមន្ទីរពេទ្យ៤កន្លែងរបស់រដ្ឋាភិបាលត្រូវគេធ្វើទារុណកម្មហើយថាក្រុមមន្រ្តីពេទ្យដែលគេសង្ស័យថាបានព្យាបាលពួកបាតុករក៏ត្រូវបានកងកម្លាំងសន្តិសុខរបស់រដ្ឋាភិបាលប៉ុនប៉ងធ្វើទុក្ខទោសផងដែរ។ គណបក្សអ៊ីស្លាមមិនជ្រុលនិយមនៃប្រទេសទុយនីស៊ី បានចាប់ផ្តើមបង្កើតសម្ព័ន្ធមួយក្រោយពីពួកគេបាននិយាយថាពួកគេបានឈ្នះឆ្នោតគ្រប់គ្រាន់នៅក្នុងការបោះឆ្នោតកាលពីថ្ងៃអាទិត្យដើម្បីប្រកាសពីភាពជោគជ័យរបស់ខ្លួន។ ពួកអ្នកជួយសង្គ្រោះនៅតួកគីបានទាញអ្នកនៅរស់រានមានជីវិតកាន់តែច្រើនឡើងថែមទៀតចេញពីកម្ទេចបាក់បែកក្នុងការរំជួយផែនដីកាលពីថ្ងៃអាទិត្យ ដែលពួកមន្រ្តីបាននិយាយថាបានសម្លាប់មនុស្ស២៧៩នាក់ និងជាង១ពាន់នាក់ទៀតបានរងរបួស។ ឧប្បនាយករដ្ឋមន្រ្តីចិន Li Keqiang បានជួបជាមួយមេដឹកនាំកូរ៉េខាងជើង Kim Jong Il ក្នុងក្តីសង្ឃឹមពីការចាប់ផ្តើមការចរចារ៦ភាគីឡើងវិញស្តីពីកម្មវិធីនុយក្លអ៊ែររបស់ប្រទេសនោះ។ មន្រ្តីរៀបចំការបោះឆ្នោតនៅទុយនីស៊ីកំពុងរាប់សន្លឹកឆ្នោត បន្ទាប់ពីប្រទេសនេះបានធ្វើការបោះឆ្នោតតាមបែបប្រជាធិបតេយ្យលើកដំបូងបន្ទាប់ពីបដិវត្តន៍ដែលបណ្តាលឲ្យមានការងើបបះបោររដូវផ្ការីកអារ៉ាប់នៅពាសពេញតំបន់អាហ្វ្រិកខាងជើងនិងមជ្ឈឹមបូពារ។ មេដឹកនាំអន្តរកាលនៃប្រទេសលីប៊ី និយាយថាការសម្រេចចិត្តរបស់រដ្ឋាភិបាលអន្តរកាលថ្មី នឹងស្ថិតនៅជាធរមានប្រហែលពីរនាយករដ្ឋសប្តាហ៍ទៀត។ ក្រុមហ៊ុនផ្ញើរបស់របរធំទី២របស់ពិភពលោក កំពុងព្យាករណ៍ពីចំនួននៃការដឹកជញ្ជូននឹងមានចំនួនច្រើនបំផុតក្នុងអំឡុងពេលនៃរដូវឈប់សម្រាករបស់សហរដ្ឋអាមេរិកនៅឆ្នាំនេះ។ រដ្ឋមន្រ្តីក្រសួងការពារប្រទេសអាមេរិក Leon Panetta បានប្រាប់កងទ័ពខ្លួននៅជប៉ុនកាលពីថ្ងៃច័ន្ទថាអាមេរិកបានសន្យាស្ថិតនៅនិងពង្រឹងវត្តមានយោធារបស់ខ្លួននៅក្នុងទ្វីបអាស៊ី។ សមាជិកនៃគណបក្សអភិរក្សនិយមរបស់នាយករដ្ឋមន្រ្តីអង់គ្លេស David Cameron កំពុងគាំទ្រការអំពាវនាវឲ្យមានការបោះឆ្នោតប្រជាមត្តិជាតិស្តីពីសមាជិកភាពរបស់អង់គ្លេសនៅក្នុងសហភាពអឺរ៉ុប៕